b'\n_START_ARTICLE_\n\xc3\x85s-Ski-trinnet\n_START_PARAGRAPH_\n\xc3\x85s-Ski-trinnet er et stadium av isavsmeltningen i slutten av siste istid, n\xc3\xa6rmere bestemt ca. 10 400 \xe2\x80\x93 10 200 f\xc3\xb8r n\xc3\xa5tid (BP)._NEWLINE_Sekvensen av dette trinnet kan f\xc3\xb8lges over store deler av \xc3\x98stlandet. Vest for Oslofjorden har isavsmeltningen g\xc3\xa5tt relativt sakte, og trinnet kan f\xc3\xb8lges som en avsetning fra Skien, der den danner Geiteryggen s\xc3\xb8rvest for byen. Den finnes igjen ved Hvittingfoss og derfra s\xc3\xb8r for Eikeren. Videre g\xc3\xa5r den nord for Sande og \xc3\xb8stover til Svelvik der den dannet en stor morenerygg som nesten sperrer Drammensfjorden. Videre \xc3\xb8stover danner den en stor avsetning ved Storsand i Hurum, med store grustak, og her danner den terskelen mellom ytre og indre Oslofjord._NEWLINE_P\xc3\xa5 \xc3\xb8stsiden av fjorden har isavsmeltningen g\xc3\xa5tt raskere, og \xc3\x85s-Skitrinnet kan her skilles ut i fem avsmeltingsfaser, hver med sin endemorene._NEWLINE_\xc3\x85s 1 er den s\xc3\xb8rligste. Den g\xc3\xa5r fra Frogn s\xc3\xb8r\xc3\xb8stover til Skiptvet, videre gjennom Degernes og krysser Haldensvassdraget nord for Femsj\xc3\xb8en i Halden._NEWLINE_\xc3\x85s 2 kan f\xc3\xb8lges s\xc3\xb8r\xc3\xb8st forbi Kr\xc3\xa5kstad kirke ned til Eidsberg kirke, derfra \xc3\xb8stover forbi Otteid i Marker._NEWLINE_\xc3\x85s 3 kan f\xc3\xb8lges fra Frogn \xc3\xb8stover og krysser Glomma like nord for Solbergfoss. Derfra g\xc3\xa5r den over s\xc3\xb8renden av \xc3\x98gderen og forbi R\xc3\xb8denes kirke._NEWLINE_Ski 1 er lite tydelig, og sees i et kort intervall inne i Sverige nord for Store Le._NEWLINE_Ski 2 er sv\xc3\xa6rt markert mellom Frogn og like nord for Ski sentrum. Videre \xc3\xb8stover finnes det igjen ved M\xc3\xb8rkfoss i utl\xc3\xb8pet av \xc3\x98yeren.'